Hattíni csata
A hattíni csata a keresztes háborúk egyik legfontosabb csatája volt, amely 1187. július 4-én zajlott le a Guidó jeruzsálemi király vezette keresztény és a Szaladin egyiptomi szultán vezette muszlim seregek között a Szentföldön, „Hattín szarvai”-nál, Tibériás városától kb. 10 km-re nyugatra. A csata a muszlimok elsöprő győzelmével zárult. Jeruzsálem haderejének nagy része ott veszett az ütközetben, így a csata lényegében egyenes úton vonta maga után Jeruzsálem elestét. A hattíni ütközet után bizonyosodott be Európa számára is, hogy Szaladin személyében a kor legtehetségesebb hadvezérével állnak szemben.